
			དགེ་སྦྱོང་ཞིག་གིས་བཅོམ་ལྡན་འདས་ལ་གསོལ་པ། དགེ་བ་ཞེས་པ་དང་། ཤིན་ཏུ་ཆེ་བ་ཞེས་པ་ནི་གང་ལགས། བཅོམ་ལྡན་འདས་ཀྱིས་བཀའ་སྩལ་པ། ལམ་ཡང་དག་པ་ཉམས་སུ་ལེན་པ་ལ་དགེ་བ་ཞེས་བྱའོ། །རང་གི་རྒྱུད་དང་ལམ་གཉིས་ཡོངས་སུ་འདྲེས་པར་བྱེད་པ་ལ་ཤིན་ཏུ་ཆེ་བ་ཞེས་བྱ་སྟེ། རབ་བྱེད་བཅུ་བཞི་པའོ། །

			དགེ་སྦྱོང་ཞིག་གིས་བཅོམ་ལྡན་འདས་ལ་གསོལ་པ། ནུས་སྟོབས་ཞེས་པ་དང་ཤིན་ཏུ་གསལ་བ་ཞེས་པ་ནི་གང་ལགས། བཅོམ་ལྡན་འདས་ཀྱིས་བཀའ་སྩལ་པ། གང་ཞིག་བཟོད་པ་བསྒོམས་པས་སྟོབས་ཆེ་བ་ལགས་ཏེ། སེམས་ལ་ཁོང་ཁྲོ་བ་མེད་པས་བདེ་བར་གནས་སོ། །བཟོད་པ་ཅན་ལ་གླགས་མི་རྙེད་ཅིང་གཞན་གྱིས་བཀུར་བར་བྱེད་ཏོ། །སེམས་ཀྱི་དྲི་མ་དང་ནག་ནོག་ཐམས་ཅད་སྤངས་ནས་ཡོངས་སུ་དག་པར་གྱུར་པ་ལ་ཤིན་ཏུ་གསལ་བ་ཞེས་བྱ་སྟེ། སྔོན་ནས་ད་ལྟའི་བར་གྱི་ཕྱོགས་བཅུའི་འཇིག་རྟེན་ཐམས་ཅད་མ་མཐོང་བ་མེད་པ་དང་། མ་ཤེས་པ་མེད་པ་དང་། མ་ཐོས་པ་མེད་པ་ལ་ཐམས་ཅད་མཁྱེན་པའི་ཡེ་ཤེས་ཐོབ་པ་ཡིན་ནོ། །དེ་ལ་ཤིན་ཏུ་གསལ་བ་ཞེས་ཀྱང་བྱ་སྟེ། རབ་བྱེད་བཅོ་ལྔ་པའོ། །

			བཅོམ་ལྡན་འདས་ཀྱིས་བཀའ་སྩལ་པ། འདོད་སྲེད་དང་ལྡན་པའི་གང་ཟག་གིས་ལམ་མཐོང་བར་མི་འགྱུར་ཏེ། དཔེར་ན་ལག་པས་དཀྲུགས་པའི་ཆུ་དྭངས་མའི་ཁར། མི་རྣམས་འཛོམས་ནས་བལྟས་ཀྱང་སོ་སོའི་གཟུགས་བརྙན་མི་མཐོང་བ་བཞིན་ནོ། །དེས་ན་འདོད་སྲེད་ཀྱིས་ཡོངས་སུ་དཀྲུགས་པའི་གང་ཟག་རྣམས་ཀྱི་སེམས་ནི། སྙིགས་མ་ཅན་ཡིན་པས་ལམ་ཡང་དག་པ་མཐོང་བར་མི་འགྱུར་རོ། །དགེ་སྦྱོང་དག ཁྱེད་ཅག་གིས་འདོད་སྲེད་སྤང་བར་བྱའོ། །འདོད་སྲེད་འཛད་པར་བྱའོ། །ད་གཟོད་ལམ་མཐོང་བར་འགྱུར་ཏེ། རབ་བྱེད་བཅུ་དྲུག་པའོ། །

			བཅོམ་ལྡན་འདས་ཀྱིས་བཀའ་སྩལ་པ། མཐོང་ལམ་ཞེས་པ་ནི་དཔེར་ན་སྒྲོན་མེ་ཐོགས་པའི་གང་ཟག་མུན་ཁང་དུ་ཞུགས་པ་ན། མུན་པ་སྐད་ཅིག་གིས་བསལ་ནས་འོད་གསལ་བ་ཁོ་ནར་གནས་པ་བཞིན། ལམ་ལ་བསླབ་ཏེ་བདེན་པ་མཐོང་བས་ཀྱང་མ་རིག་པ་སྐད་ཅིག་གིས་འགག་ནས་འོད་གསལ་བའི་ཡེ་ཤེས་རྟག་ཏུ་གནས་པ་ཡིན་ཏེ། རབ་བྱེད་བཅུ་བདུན་པའོ། །

			བཅོམ་ལྡན་འདས་ཀྱིས་བཀའ་སྩལ་པ། བདག་གི་ཆོས་ནི་རྟོག་པ་མི་རྟོག་པ་རྟོག་གོ །སྤྱོད་པ་མི་སྤྱོད་པ་སྤྱོད་དོ། །བརྗོད་པ་མི་བརྗོད་པ་བརྗོད་དོ། །སྒོམ་པ་མི་སྒོམ་པ་སྒོམ་མོ། །རྟོགས་ན་ཉེའོ། །འཁྲུལ་ན་རིང་ངོ་། །སྒྲ་ཚིག་ངག་གི་ལམ་ལས་འདས། དངོས་པོའི་འཆིང་བ་ཀུན་ལས་གྲོལ། ཅུང་ཙམ་ནོར་བས་རིང་དུ་ལྟུང་བ་སྟེ། རབ་བྱེད་བཅོ་བརྒྱད་པའོ། །

			བཅོམ་ལྡན་འདས་ཀྱིས་བཀའ་སྩལ་པ། ས་གནམ་ཀུན་ལ་བརྟགས་ཏེ་མི་རྟག་པ་སྒོམ། འཇིག་རྟེན་ཀུན་ལ་བརྟགས་ཏེ་མི་རྟག་པ་སྒོམ། ཤེས་པ་ཉིད་ལ་བརྟགས་ཏེ་བྱང་ཆུབ་ཏུ་ཤེས། དེ་ལྟ་བུའི་གང་ཟག་གིས་མྱུར་དུ་ལམ་འཐོབ་པར་འགྱུར་ཏེ། རབ་བྱེད་བཅུ་དགུ་པའོ། །

			བཅོམ་ལྡན་འདས་ཀྱིས་བཀའ་སྩལ་པ། འབྱུང་བ་བཞི་འདུས་ཀྱི་ལུས་པོ་ལ་རྣམ་པར་བརྟགས་ན། སོ་སོའི་མིང་ཙམ་ལས་བདག་ནི་རྣམ་པ་ཀུན་ཏུ་མ་མཆིས་སོ། །བདག་རྣམ་པ་ཀུན་ཏུ་མ་མཆིས་པས། སྒྱུ་མའི་སྣང་བ་ཙམ་དུ་འདྲ་བ་སྟེ། རབ་བྱེད་ཉི་ཤུ་པའོ། །

			བཅོམ་ལྡན་འདས་ཀྱིས་བཀའ་སྩལ་པ། མི་རྣམས་འདོད་པའི་དབང་གིས་སྙན་གྲགས་འཚོལ་བར་བྱེད། ནམ་ཞིག་སྙན་གྲགས་རྒྱས་དུས་རང་ཉིད་ཀྱང་འཆི་བར་འགྱུར་བས་རྟག་ཏུ་འཇིག་རྟེན་གྱི་སྙན་གྲགས་ཁོ་ནར་ཞེན་ནས་ལམ་མི་སྒྲུབ་པ་ནི་ངལ་བ་འབྲས་མེད་དོ། །དཔེར་ན་མི་རྣམས་ཀྱིས་སྤོས་ཀྱི་དྲི་ཚོར་བ་ན་སྤོས་རང་ཉིད་བསྲེགས་ནས་མེད་འགྲོ་བ་ལྟར། རང་ཉིད་སྲེག་པའི་མེ་དེའང་རྗེས་སུ་སྙེག་པ་སྟེ། རབ་བྱེད་ཉེར་གཅིག་པའོ། །

			བཅོམ་ལྡན་འདས་ཀྱིས་བཀའ་སྩལ་པ། གང་ཟག་གང་ཞིག་ནོར་དང་གཟུགས་སྤོང་བར་མི་བྱེད་པ་ནི། དཔེར་ན་སྤུ་གྲིའི་སོར་ཆགས་པའི་སྦྲང་རྩིས་ཐེངས་གཅིག་གི་ཟས་བཟང་པོ་ཙམ་མི་འོང་ཡང་། བྱིས་པ་རྣམས་ཀྱིས་དེ་བལྡགས་ནས་ལྕེ་གཅད་པའི་ཉེས་པ་འབྱུང་བ་བཞིན་ཏེ། རབ་བྱེད་ཉེར་གཉིས་པའོ། །

			བཅོམ་ལྡན་འདས་ཀྱིས་བཀའ་སྩལ་པ། གང་ཟག་གང་ཞིག་བཟའ་ཟླ་དང་། བུ་ཕྲུག་དང་། ཁང་ཁྱིམ་བཅས་ཀྱིས་བཅིངས་པར་གྱུར་པ་ནི་བཙོན་ཁང་དུ་ཆུད་པ་ལས་ཀྱང་དཀའ་སྟེ། བཙོན་ཁང་དུ་ཚུད་པས་ཐར་བའི་སྐབས་ཡོད་ཀྱི། བུ་དང་བཟའ་ཟླས་བཅིངས་པས་ནི་ནམ་ཡང་ཐར་བའི་སྐབས་མ་མཆིས་སོ། །དེ་བས་ན། གཟུགས་ལ་ཆགས་པའི་འཇིགས་སྐྲག་གི་དབང་དུ་སོང་བ་ནི། དཔེར་ན་སྟག་གི་ཁར་ཚུད་ཀྱང་ད་དུང་སེམས་བདེ་བར་གནས་པ་དང་། ཡང་ན་རང་ཉིད་འདམ་དོང་དུ་མཆོངས་ནས་ཐར་མི་ཐུབ་པ་ལྟ་བུ་ལ་སོ་སོ་སྐྱེ་བོ་ཞེས་བྱའོ། །སྒོ་འདི་ཉིད་ལས་ཡོངས་སུ་ཐར་བ་ནི་རྡུལ་བྲལ་དགྲ་བཅོམ་པ་སྟེ། རབ་བྱེད་ཉེར་གསུམ་པའོ། །

			བཅོམ་ལྡན་འདས་ཀྱིས་བཀའ་སྩལ་པ། གཟུགས་ལ་ཆགས་པའི་སྲེད་པ་ནི་ཆེས་ལྡོག་པར་དཀའ་སྟེ། གཟུགས་ཀྱི་འདོད་སྲེད་ལས་ཆེ་བ་གཞན་གང་ཡང་མ་མཆིས་སོ། །དེ་ཉིད་གཅིག་ལས་མེད་པས་ལེགས་ཀྱི། གལ་སྲིད་དེ་འདྲ་གཉིས་ཡོད་ན་འཇིག་རྟེན་འདིའི་སྐྱེ་བོ་རྣམས་ལམ་སྒོམ་པར་ནུས་པ་མ་ཡིན་ཏེ། རབ་བྱེད་ཉེར་བཞི་པའོ། །

			བཅོམ་ལྡན་འདས་ཀྱིས་བཀའ་སྩལ་པ། འདོད་སྲེད་ཅན་གྱི་གང་ཟག་ནི། དཔེར་ན་མི་ཞིག་གིས་ལག་ཏུ་སྒྲོན་མེ་ཐོགས་ཏེ་རླུང་རྒྱུ་བའི་ལྡོག་ཕྱོགས་སུ་འགྲོ་བར་བྱེད་པ་ན། ངེས་པར་དུ་ལག་པ་སྲེག་པའི་གནོད་པ་འབྱུང་བ་བཞིན་ཏེ། རབ་བྱེད་ཉེར་ལྔ་པའོ། །

			ལྷ་ཞིག་གིས་དེ་བཞིན་གཤེགས་པའི་ཐུགས་ལ་གནོད་པར་བྱེད་འདོད་ནས། བུད་མེད་རིན་པོ་ཆེ་ཞིག་དེ་བཞིན་གཤེགས་པའི་དྲུང་དུ་ཕུལ་བ་ན། དེ་བཞིན་གཤེགས་པས་སྨྲས་པ། མི་གཙང་བས་རབ་ཏུ་བཀང་བའི་པགས་པའི་རྐྱལ་པ་འདིས་ཅི་བྱེད། ཕྱིར་དེངས་ཤིག བདག་ལ་དགོས་པ་མེད་དོ། །དེ་ནས་ལྷ་དེ་ཉིད་ཤིན་ཏུ་དད་དེ་སངས་རྒྱས་ལ་ལམ་གྱི་དོན་རྣམས་དྲིས་སོ། །སངས་རྒྱས་ཀྱིས་ཀྱང་དེ་བཞིན་དུ་ལེགས་པར་གསུང་སྟེ། མཐར་ལྷ་དེ་ཉིད་རྒྱུན་དུ་ཞུགས་པའི་འབྲས་བུ་ཐོབ་པ་སྟེ། རབ་བྱེད་ཉེར་དྲུག་པའོ། །

			བཅོམ་ལྡན་འདས་ཀྱིས་བཀའ་སྩལ་པ། ལམ་ཉམས་སུ་ལེན་པ་ནི་འདི་ལྟ་སྟེ། དཔེར་ན་ཆེས་ཆེ་བའི་སྡོང་དུམ་ཞིག་ཆུའི་འགྲམ་གཉིས་ལ་མ་ཐོགས། མི་གཞན་གྱིས་མ་བླངས། ལྷ་འདྲེ་རྣམས་ཀྱིས་མ་བཀག ཆུ་འཁྱིལ་དུ་མ་གནས། རུལ་ཞིག་ཏུ་མ་གྱུར་པ་ན། ཤིང་སྡོང་དེ་ཉིད་ངེས་པར་དུ་རྒྱ་མཚོར་གཞོལ་བ་ཡིན་ནོ་ཞེས་བདག་སྨྲའོ། །དེ་བཞིན་དུ་ལམ་ཉམས་སུ་ལེན་པའི་གང་ཟག་ཀྱང་། འདོད་སྲེད་ཀྱི་དབང་དུ་མ་སོང་། ལོག་པར་ལྟ་བའི་ཚོགས་ཀྱིས་གནོད་པར་མ་བྱས། བརྩོན་འགྲུས་རྒྱུན་ཆད་པར་མ་གྱུར་ན། ངེས་པར་དུ་དེ་ཉིད་ཀྱི་ལམ་མཐར་ཕྱིན་པར་འགྱུར་རོ་ཞེས་བདག་སྨྲ་བ་སྟེ། རབ་བྱེད་ཉེར་བདུན་པའོ། །

			བཅོམ་ལྡན་འདས་ཀྱིས་བཀའ་སྩལ་པ། བག་ཡོད་པར་བྱའོ། །ཁྱེད་ཀྱི་སེམས་ལ་ཡིད་རྟོན་པར་མི་བྱའོ། །ཁྱེད་ཀྱི་སེམས་ལ་ཡིད་རྟོན་པར་མི་རིགས་སོ། །བག་ཡོད་པར་བྱའོ། །ཁྱེད་གཟུགས་དང་འཕྲད་པར་མི་བྱའོ། །གཟུགས་དང་འཕྲད་པས་སྡུག་བསྔལ་བར་སྐྱེད་དོ། །ནམ་ཞིག་དགྲ་བཅོམ་པ་ཐོབ་པ་དང་། གཟོད་ཁྱེད་ཀྱི་སེམས་ལ་ཡིད་རྟོན་པར་རིགས་ཏེ། རབ་བྱེད་ཉེར་བརྒྱད་པའོ། །

			བཅོམ་ལྡན་འདས་ཀྱིས་བཀའ་སྩལ་པ། བག་ཡོད་པར་བྱའོ། །བུད་མེད་ཀྱི་གཟུགས་ལ་བལྟ་བར་མི་བྱའོ། །དེ་དང་མཉམ་དུ་གཏམ་འདྲེས་པར་མི་སྨྲའོ། །ཅིས་ཀྱང་སྨྲ་དགོས་ན། དྲན་ཤེས་བསྟེན་ནས་བདག་དགེ་སྦྱོང་ལགས་པས། སྙིགས་མའི་དུས་འདིར་ཡང་པདྨ་འདམ་གྱིས་མ་གོས་པ་ལྟར་བྱའོ། །ལོ་ན་རྒས་པའི་བུད་མེད་ལ་མ་དང་། ལོ་ན་ཅུང་ཆེ་བ་ལ་ཨ་ཅེ་དང་། ལོ་ན་ཅུང་ཆུང་བ་ལ་སྲིང་མོ་དང་། ནར་མ་སོན་པ་ལ་རང་གི་བུ་མོའི་འདུ་ཤེས་ཀྱིས་སེམས་རྣམ་པར་གྲོལ་བར་བྱས་ཏེ་རྣམ་རྟོག་ངན་པ་དགག་པར་བྱ་བ་སྟེ། རབ་བྱེད་ཉེར་དགུ་པའོ། །

			བཅོམ་ལྡན་འདས་ཀྱིས་བཀའ་སྩལ་པ། ལམ་ཉམས་སུ་ལེན་པ་ནི་འདི་ལྟ་སྟེ། དཔེར་ན་རྩ་སྐམ་པོ་མེ་ལ་གཡོལ་དགོས་པ་བཞིན། ལམ་ཉམས་སུ་ལེན་པ་དག་གིས་ཀྱང་། འདོད་པའི་ཡུལ་མཐོང་ན་རྒྱང་རིང་དུ་སྤང་བར་བྱ་བ་སྟེ། རབ་བྱེད་སུམ་ཅུ་པའོ། །

			བཅོམ་ལྡན་འདས་ཀྱིས་བཀའ་སྩལ་པ། སྐྱེ་བུ་ཞིག་གིས་འདོད་ལོག་སྤོང་མ་ནུས་པས་ཕོའི་དབང་པོ་གཅོད་པར་བརྩམ་པ་ན། བཅོམ་ལྡན་འདས་ཀྱིས་འདི་ལྟར་གསུངས་ཏེ། དབང་པོ་གཅོད་པ་བས་སེམས་འདུལ་བར་བྱས་ན་ལེགས་ཀྱི། སེམས་ནི་རྗེ་དཔོན་ལྟ་བུ་སྟེ། རྗེ་དཔོན་བཏུལ་བས་འཁོར་རྣམས་ཀྱང་དབང་དུ་འགྱུར་བ་ཡིན་ནོ། །དེ་བས་ལོག་པའི་སེམས་མི་གདུལ་བར་དབང་པོ་བཅད་པས་ཅི་ལ་ཕན། དེ་ནས་བཅོམ་ལྡན་འདས་ཀྱིས་སངས་རྒྱས་འོད་སྲུང་གིས་གསུངས་པའི་ཚིགས་སུ་བཅད་པ་དེ་འདི་སྐད་དུ་བཀའ་སྩལ་པ། འདོད་པས་ཁྱེད་ཀྱི་ཡིད་འབྱུང་ཞིང་། །ཡིད་ལས་རྣམ་པར་རྟོག་པ་སྐྱེས། །གཉིས་འཛིན་སོ་སོར་ཞི་གྱུར་ན། །གཉིས་མེད་སྤྱོད་པ་ཡོད་མ་ཡིན། །ཞེས་པ་སྟེ། རབ་བྱེད་སོ་གཅིག་པའོ། །

			བཅོམ་ལྡན་འདས་ཀྱིས་བཀའ་སྩལ་པ། འདོད་སྲེད་ལས་ནི་མྱ་ངན་འབྱུང་། །མྱ་ངན་ལས་ཀྱང་འཇིགས་སྐྲག་སྐྱེ། །སྲེད་པ་ཡོངས་སུ་སྤངས་གྱུར་ན། །མྱ་ངན་འཇིགས་སྐྲག་ཇི་ལྟར་སྐྱེ། །ཞེས་པ་སྟེ། རབ་བྱེད་སོ་གཉིས་པའོ། །

			བཅོམ་ལྡན་འདས་ཀྱིས་བཀའ་སྩལ་པ། ལམ་ཉམས་སུ་ལེན་པ་ནི་འདི་ལྟ་སྟེ། དཔེར་ན་གང་ཟག་གང་ཞིག་མི་ཁྲི་ཕྲག་དང་འཐབ་དགོས་ན། ཁོས་གོ་ཁྲབ་བགོས་ནས་ཕྱི་སྒོར་ཐོན་ཏེ་སོང་བ་ལ། ཡང་ན་སེམས་ཞུམ་ནས་སྐྱོ་བ་དང་། ཡང་ན་ལམ་དཀྱིལ་ནས་ཕྱིར་ལོག་པ་དང་། ཡང་ན་གཡུལ་ངོ་ནས་གྲིར་ཤི་བ་དང་། ཡང་ན་རྣམ་པར་རྒྱལ་ནས་ཕྱིར་འོང་བ་གང་རུང་ཞིག་འགྱུར་བ་བཞིན་དུ་ལམ་ལ་སློབ་པའི་དགེ་སྦྱོང་རྣམས་ཀྱིས་ཀྱང་སེམས་རྒྱུད་བརྟན་པས་བརྩོན་འགྲུས་དྲག་པོ་སྐྱེད་ཅིང་མདུན་གྱི་ཡུལ་ལ་མི་འཇུག་པར་བྱས་ན། བདུད་ཀྱི་ཚོགས་རྣམས་ཡོངས་སུ་བཅོམ་ནས་ལམ་གྱི་འབྲས་བུ་ཡང་དག་འཐོབ་པར་འགྱུར་ཏེ། རབ་བྱེད་སོ་གསུམ་པའོ། །

			བཅོམ་ལྡན་འདས་ཀྱིས་བཀའ་སྩལ་པ། གང་ཟག་གང་ཞིག་ལམ་ཉམས་སུ་ལེན་པ་ནི། དཔེར་ན་ཁུར་ལྗིད་པོས་མནན་པའི་བ་གླང་ཆེས་ཟབ་པའི་འདམ་ནང་དུ་བགྲོད་པ་ན། ཤིན་ཏུ་དཀའ་ཞིང་ངལ་དུབ་ཏུ་གྱུར་ནས་གཡས་གཡོན་ཙམ་དུ་ཡང་བལྟ་མི་སྤོབས་པར་འདམ་ནང་ནས་ཐར་བར་བརྩོན་ན། གཟོད་ངལ་གསོ་ཐོབ་པ་བཞིན་དུ། དགེ་སྦྱོང་རྣམས་ཀྱང་འདོད་སྲེད་ཀྱི་འདམ་ཟབ་ལས་དབྱུང་བའི་ཕྱིར། ཡིད་རྩེ་གཅིག་པས་ལམ་ལ་སེམས་ན་གཟོད་སྡུག་བསྔལ་ལས་ཐར་བར་འགྱུར་ཏེ། རབ་བྱེད་ཞེ་གཅིག་པའོ། །

			བཅོམ་ལྡན་འདས་ཀྱིས་བཀའ་སྩལ་པ། བདག་གིས་རྒྱལ་སྲིད་ནི་ཐལ་རྡུལ་བཞིན་དུ་བལྟའོ། །གསེར་དང་གཡུའི་རིན་པོ་ཆེ་ནི་རྫ་ལྷེབ་ཆག་གྲུམ་བཞིན་དུ་བལྟའོ། །པན་ཙ་ལི་ཀའི་གོས་ནི་གོས་ཧྲུལ་བཞིན་དུ་བལྟའོ། །སྟོང་ཆེན་པོའི་འཇིག་རྟེན་ནི་ཨ་རུ་ར་བཞིན་དུ་བལྟའོ། །མཚོ་མ་དྲོས་པའི་ཆུ་ནི་རྐང་སྣུམ་བཞིན་དུ་བལྟའོ། །ཐབས་ལ་མཁས་པའི་སྒོ་ནི་སྤྲུལ་པའི་རིན་པོ་ཆེ་བཞིན་དུ་བལྟའོ། །བླ་ན་མེད་པའི་ཐེག་པ་ནི་རྨི་ལམ་ནང་གི་གསེར་གོས་བཞིན་དུ་བལྟའོ། །སངས་རྒྱས་ཀྱི་ལམ་ནི་ནམ་མཁའི་མེ་ཏོག་བཞིན་དུ་བལྟའོ། །བསམ་གཏན་ནི་རི་རྒྱལ་གྱི་ཀ་བ་བཞིན་དུ་བལྟའོ། །མྱ་ངན་ལས་འདས་པ་ནི་ཉིན་མཚན་གཉིད་ལས་སད་པ་བཞིན་དུ་བལྟའོ། །ཡང་དག་པ་དང་ཕྱིན་ཅི་ལོག་པ་ནི་གཡུ་འབྲུག་དྲུག་གིས་གར་ལ་རྩེན་པ་བཞིན་དུ་བལྟའོ། །མཉམ་པ་ཉིད་ནི་ས་གཞི་བཞིན་དུ་བལྟའོ། །ཆོས་དང་གདུལ་བྱ་ནི་དུས་བཞིའི་ཤིང་བཞིན་དུ་བལྟ་བ་སྟེ། རབ་བྱེད་ཞེ་གཉིས་པའོ། །རབ་བྱེད་ཞེ་གཉིས་པའི་མདོ་ཞེས་བྱ་བ་རྫོགས་སོ།། །།

			སངས་རྒྱས་ཀྱི་བསྟན་པ་རྒྱ་ནག་ཏུ་དར་བའི་ཆེས་ཐོག་མའི་མདོ་འདི་ཉིད་སློབ་དཔོན་ཨོ་ཡུས་ཀྱི་འགྲེལ་བར་གཏུགས་ནས་ལོ་ཙཱ་བ་སུ་མོ་ཐ་དང་ཙི་མོ་ཐ་གཉིས་ཀྱིས་བསྒྱུར་གནང་མཛད་པ་དེ་ཉིད། བོད་ཀྱི་བན་དེ་བསོད་དར་རྒྱས་ཀྱིས་རྒྱ་ནག་གི་དཔེ་ལས་བོད་སྐད་དུ་བསྒྱུར་ཅིང་ཞུས་ཏེ་གཏན་ལ་ཕབ་པའོ། །

		

		
			
			

		

		
			མཁན་པོ་བསོད་དར་རྒྱས་ཀྱི་གསུང་འབུམ།   ༩       རྡོ་རྗེ་ཕ་ལམ་གྱི་ཕྲེང་རྡོག་༣༦༥

			མཁན་པོ་བསོད་དར་རྒྱས་ཀྱི་གསུང་འབུམ།   ༡       བསླབ་བྱ།

			མཁན་པོ་བསོད་དར་རྒྱས་ཀྱི་གསུང་འབུམ།   ༢       འོད་དཔག་མེད་ཀྱི་ཞིང་ཡིད་ལ་བྱེད་པའི་མདོ།

			མཁན་པོ་བསོད་དར་རྒྱས་ཀྱི་གསུང་འབུམ།   ༣      ས་ཡི་སྙིང་པོའི་རྩ་བའི་སྨོན་ལམ་གྱི་མདོ།

			མཁན་པོ་བསོད་དར་རྒྱས་ཀྱི་གསུང་འབུམ།   ༤      བཀྲ་ཤིས་པའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༥       ཕ་མའི་དྲིན་ལན་གཞལ་དཀའ་བའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༦       ཕ་མ་སྐྱོབ་པའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༧       བུ་མོ་མ་ཏཾ་གའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༨       ལུང་དག་ལྡན་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༩       སངས་རྒྱས་འདའ་ཁའི་ཞལ་ཆེམས་ཀྱི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༠     རབ་བྱེད་ཞེ་གཉིས་པའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༡      རབ་ཏུ་བྱུང་བའི་ཕན་ཡོན་ལ་བསྟོད་པ་ཚིགས་སུ་བཅད་པའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༢     བདེ་ཆེན་ཞིང་སྦྱོང་གི་བསྟན་བཅོས་ཚིགས་བཅད་མའི་རྣམ་པར་བཤད་པ།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༣     རྒྱ་ནག་རི་བོ་རྩེ་ལྔའི་གནས་བཤད་མཐོང་ལྡན།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༤     སྙིང་གཏམ་སྙིང་གི་ཐིག་ལེའི་འགྲེལ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༥     དྲན་ངོགས་ཀྱི་ནུབ་བསྐྱོད།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༦     དྲན་ངོགས་ཀྱི་རྨི་སྣང་།

		

		
			
			

		

		
			
			

		

		
			འབྲེལ་ཡོད་ཀློག་དེབ།

